http://www.srijangatha.com/LokAlok1_18Oct2k10
गोबरे गणेश बा इहाँ
अब उहे विशेष बा इहाँ
बा कहाँ इहाँ प आदमी
आदमी के भेष बा इहाँ
जानवर में प्रेम बा मगर
आदमी में द्वेष बा इहाँ
यार तू सम्भल-सम्भल चलs
डेगे-डेगे ठेस बा इहाँ
ज़िंदगी अगर हs जेल तs
हर केहू प केस बा इहाँ
बा कहाँ प ज़िंदगी ‘मनोज’
आदमी के रेस बा इहाँ
सकून के जवाहरात
करीं का हम, हमार का, ए दिल प अख़्तियार बा
सकून के जवाहरात लूट के कहाँ गइल
ऊ, जे कहत रहल कि तोहसे प्यार बेशुमार बा
सुहागरात के हसीन याद छू के चल गइल
बहक रहल बा मन-मयूर, मौसमे-बहार बा
कहानी अपना ज़िंदगी के कह त देतीं हम, मगर
कहीं छलक न जाय आँख, पीर बेसम्हार बा
तमाम उम्र कट गइल अन्हार में त का भइल
‘मनोज’ के अभी तलक सुबह के इन्तजार बा
हम पे कवनों जहर के ना होला असर
जब से पियले हईँ आदमी के ज़हर
काम हो जाई तहरो , बहुत के भइल
सूंघे-चीखे के परबंध……. बाटे अगर
लोग सनकाह बन के घूमे रोड पर
काटे लागेला जब अपने घर, अपने घर
फूल माला में कइसे गुंथाई भला
डाल से तूरते जब ऊ जाए बिखर
बात बोलs कि मुर्दा समय जी उठे
गीत गावs कि काठो पे होखे असर
हमरा अँखियन के भाषा समझ लेते ऊ
जो मुहब्बत के उनका में होइत नज़र
काश! भावुक कबो हमके ऊहो सुने
जेकरा ख़ातिर गज़ल कहनीं हम उम्र भर
Tags: ग़ज़ल
zho_Hant bho_Deva bho_Deva bho_Deva bho_Deva bho_Deva bho_Deva hin_Deva bho_Deva kas_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva hin_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva mag_Deva bho_Deva bho_Deva mag_Deva mai_Deva bho_Deva bho_Deva mos_Latn